НЧ „Н. Й. Вапцаров - 1926”

с. Генерал Инзово, общ. „Тунджа“, обл. Ямбол, e-mail: chitaliste\_inzovo@abv.bg

**ОТЧЕТ**

За дейността на НЧ „ Н. Й. Вапцаров - 1926“ с. Генерал Инзово,

 общ. „Тунджа“, обл. Ямбол

 Народно читалище „Н. Й. Вапцаров - 1926“ отчита изпълнението на дейностите по годишната програма за 2022 година за развитие на читалищната дейност, разработени в изпълнение на чл.26а, ал. (2) от Закона за народните читалища.

 Българските читалища са мястото, в което се поддържат живи българските традиции, култура, прекрасните песни и танци, българските шевици. Те са място, където пламва огъня на българщината и остава завинаги в сърцата на всеки, който се докосне до нея.

 Читалище „Н. Й. Вапцаров - 1926“ продължава своята народополезна дейност за утвърждаването му като естествен център за културно-просветна и творческо-развлекателна дейност. Днес със своята дейност читалището доказва, че е изградено на принципите на доброволността и е самоутвърждаващо се културно-просветно сдружение на всички граждани. Тук е мястото, където деца и възрастни изучават културно-историческото наследство на родния край, занимават се с творчество.

 През 2022 година читалищната библиотека е посетена от 240 потребители.

 По традиция всяка година има седмица на четенето. Инициативата е на Министерството но образованието и науката и е насочена към насърчаване и повишаване грамотността на учениците.

 По този повод в читалищната библиотека гостуваха децата от детската градина с учители Теодора Стайкова и Пенка Филипова. Инициативите в един от дните на националната седмица бяха насочени към най-малките – децата в предучилищна възраст. Бъдещите първокласници разгледаха детския отдел на библиотеката, пъстрите и цветни илюстрации в книжките, разпознаваха любими приказни герои и разказваха за тях. Библиотекарката им прочете български народни приказки с поука, а децата слушаха с интерес. В края на посещението, всички момичета и момчета демонстрираха своите познания и казаха цялата азбука.

През 2023 година ще направим опит такива посещения да бъдат по-чести, за да предизвикаме интерес на децата към книгата от ранна детска възраст.

 Читалището ни е живата връзка на населението и подрастващите с нематериалното културно наследство. Утвърди се като активен участник в съхранението, представянето и популяризирането на българския бит и култура. Продължава да осъществява и участва в процеса на издирването на характерните за нашето населено място и региона обичаи, песни, танци и насърчава предаването им към поколенията. В читалището има две действащи самодейни групи – ВГ „РетроАкбунарки“ и ДТГ „Акбунарчета“. Работата в самодейните групи спомага за запазването на това наследство. Самодейните ни състави във всички свои участия достойно защитават името на читалището ни и спомагат за утвърждаване на авторитета му. За нашите самодейци се говори с уважение.

 Богат е културният календар на читалището ни.

 Отчетният период може да се характеризира с добри творчески изяви. На местна сцена са отбелязани всички празници по празнично-обредния календар - Ден на родилната помощ, Трифон Зарезан, Трети март, Осми март, Лазаровден, Ден на възрастните хора, Денят на Християнското семейство, Ден на будителите. Коледния концерт на фолклорен ансамбъл „Тунджа“ сложи край на тези празници.

 Читалището е съорганизатор на три от общински празници – „От Цветница до Гергьовден", Празникът на традициите „Модата се мени, фолклорът остава" и „Селски МОЛ- шарена трапеза".

 Двадесет и първото издание на Общинският празник на хармонията и красотата „От Цветница до Гергьовден“ събра стотици гости от цялата община в салона на читалището.

 Общинският празник „Модата се мени, фолклорът остава“ беше пищен и многоцветен. За това допринесоха десетките хора, които изпълниха парка с костюми, багри и настроение. От трапезите им се носеха апетитни аромати от ястията - характерни за техните села, които бяха приготвили.

 Денят на Ботев и загиналите за свободата беше отбелязан съвместно с кметство Генерал Инзово и община „Тунджа“ с митинг-заря проверка на загиналите генералинзовци във войните.

 Музейният комплекс „Старата Акбунарска къща“ беше сцена за сесия на сватба. Той стана и домакин на група американци доведени от туроператорската фирма „Люба турс 2007“. Те бяха посрещнати с традиционни ястия от селото. Жените от ПГ „РетроАкбунарки“ им пресъздадоха обичая „Попрелки“ от който гостите останаха много развълнувани.

 Основно читалището се финансира от държавна субсидия. Собствените приходи са от наеми, рента от земята.

 Със своята загриженост и разумни решения читалищното настоятелство спомага за правилно използване на финансовите средства и организиране на дейностите по изпълнение на заложените в културния календар изяви и събития. Изключително важно за нас е финансовия ресурс, с който разполага читалището да бъде разпределен така, че да стига за обезпечаване на основните и допълнителни дейности в читалището. Да осигурим отопление през зимните месеци, да обогатим реквизита и осигурим всичко, което е необходимо за добро протичане на репетиционния процес в читалището, което пък е гаранция за нашето достойно представяне в участията. В момента по проект ни шият мъжки костюми за детската група.

 Читалището ни върви по пътя на утвърждаването си като един мощен информационно-културен институт, за който възрастта и етноса нямат значение. За нас е важно тук всеки да влиза с въпрос и да излиза с отговор, да влиза търсещ и да излиза намерил отговор на своите въпроси. Динамиката на живота в читалището е зададена от нашите потребители, всичко което вършим е с тях и за тях. Това са основните видове дейности, заложени в устава, по които читалището развива и планира своята дейност. Това не ни пречи да бъдем една отворена система, която потребителя да допълни с нови идеи.

 Направеното до момента е много, но нашата задача е да надградим и обогатим дейностите. Считаме, че посоката е правилна и ще продължим да обогатяваме дейностите в нашето читалище.

 Отчетът за дейността на НЧ „Н. Й. Вапцаров - 1926“ е приет на Общо събрание, проведено на 16.03.2023 година.

Председател НЧ „Н. Й. Вапцаров - 1926“ – Янка Лилова